E20: Vejdirektoratet meldte tirsdag lidt efter klokken otte om to uheld på E20 i det vestgående spor. Det første uheld skete mellem rastepladsen Ålsbo Nord og Ejby. Vejdirektoratet oplyste klokken 8.31, at der var ryddet op efter dette uheld.

Klokken 8.45 var der også ryddet op efter det andet uheld, som skete et par minutter efter uheldet på Vestfyn. Uheldet skete ved Odense, også i det vestgående spor, og umiddelbart efter afkørsel 51, Odense S. Der holdt blandt andet en lægeambulance i nødsporet, og den højre vejbane var en overgang spærret, men uheldsstedet kunne passeres med nedsat hastighed.

Der var ifølge Vejdirektoratets live-trafikkort indtil omkring klokken ni tæt trafik på en cirka seks kilometer lang strækning af E20 syd om Odense.